Document ID: 32010R0371

KOMMISSIONENS FORORDNING (EU) Nr. 371/2010
af 16. april 2010
om erstatning af bilag V, X, XV og XVI til Europa-Parlamentets og Rådets direktiv 2007/46/EF om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (Rammedirektiv)
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (rammedirektiv) (1), særlig artikel 41, stk. 6, artikel 11, stk. 5, og artikel 39, stk. 2, og
ud fra følgende betragtninger:
(1)
Direktiv 2007/46/EF fastlægger en harmoniseret ramme med administrative bestemmelser og generelle tekniske krav for alle nye køretøjer, systemer, komponenter og separate tekniske enheder. Navnlig indeholder det en beskrivelse af de procedurer, der skal følges ved typegodkendelse, herunder de praktiske foranstaltninger, der skal træffes for at sikre, at køretøjer fremstilles i overensstemmelse med deres typegodkendelsesdokumentation, samt bestemmelser om, hvordan prøvninger skal udføres for at opnå typegodkendelse.
(2)
I en undersøgelse af de vigtigste politikområder med betydning for den europæiske bilindustri blev CARS 21-ekspertgruppen, der var blevet nedsat af Kommissionen i 2005 for at udstikke retningslinjerne for en bæredygtig udvikling af en konkurrencedygtig europæisk bilindustri, enige om en række anbefalinger, der skulle øge bilindustriens globale konkurrenceevne og beskæftigelsen og samtidig understøtte yderligere fremskridt inden for sikkerhed og miljøvenlighed. Med hensyn til forenkling anbefalede gruppen indførelsen af en mulighed for fabrikanten for selv at udføre de prøvninger, der er nødvendige for godkendelse, hvilket indebærer, at han udpeges som teknisk tjeneste (herefter benævnt »egenprøvning«). Den anbefalede også muligheden for at benytte computersimulationer i stedet for fysiske prøvninger (herefter benævnt »virtuel prøvning«).
(3)
Et af de vigtigste elementer i typegodkendelsessystemet er det høje tillidsniveau, der skal være mellem den godkendende myndighed og de tekniske tjenester, den har udpeget. Det er derfor vigtigt, at de dokumenter, der udveksles mellem tekniske tjenester og godkendelsesmyndigheden, sikrer transparens og klarhed. Derfor bør formatet af prøvningsrapporterne og de oplysninger, der skal indgå heri, klart specificeres i bilag V til direktiv 2007/46/EF, der omhandler fremgangsmåderne ved typegodkendelser.
(4)
Kontrollen af køretøjernes, komponenternes eller de separate tekniske enheders overensstemmelse igennem hele fremstillingsprocessen er en væsentlig mekanisme i typegodkendelsessystemet. En af metoderne til kontrol af produktionens overensstemmelse består i udførelse af fysiske prøvninger af køretøjer, komponenter eller separate tekniske enheder udtaget fra produktionen for at sikre, at de fortsat opfylder de tekniske krav. Selv når der er anvendt virtuelle prøvninger i forbindelse med typegodkendelsen, skal det gøres klart, at når den godkendende myndighed udtager tilfældige prøver, må der kun udføres fysiske prøvninger.
(5)
De prøvninger, der udføres med henblik på typegodkendelse, udføres af tekniske tjenester behørigt udpeget af medlemsstaternes godkendende myndigheder efter vurdering af deres kunnen og kompetencer i henhold til relevante internationale standarder. Disse standarder indeholder de nødvendige krav, der gør det muligt at lade en fabrikant eller en underentreprenør, der handler på hans vegne, udpege som teknisk tjeneste af den godkendende myndighed i betydningen i direktiv 2007/46/EF. Det er imidlertid vigtigt at specificere fabrikantens ansvar for at undgå potentielle interessekonflikter, især når prøvninger udføres i underentreprise.
(6)
Bilag XV til direktiv 2007/46/EF indeholder en fortegnelse over de retsakter, for hvilke en fabrikant kan udpeges som teknisk tjeneste. For at efterkomme anbefalingerne fra CARS 21-ekspertgruppen er det nødvendigt at ændre denne fortegnelse.
(7)
Computerstøttede teknikker, især computer aided design, anvendes i stor udstrækning i konstruktionsprocessen, lige fra skitseprojektering og udformning af komponenter og udstyr til styrkeanalyser og dynamiske analyser af aggregater og definition af fremstillingsmetoderne. Der findes software, der gør det muligt at anvende virtuelle prøvningsmetoder baseret på disse teknikker, og indførelsen af disse blev af CARS 21-ekspertgruppen identificeret som en metode til at reducere fabrikanternes omkostninger ved at fjerne forpligtelsen til at fremstille prototyper med henblik på typegodkendelse. For at følge ekspertgruppens anbefalinger er det nødvendigt at opstille en fortegnelse over retsakter, i forbindelse med hvilke virtuel prøvning er tilladt.
(8)
En virtuel prøvning bør give samme tillidsniveau til resultaterne som en fysisk prøvning. Det er derfor hensigtsmæssigt at fastsætte relevante betingelser for at sikre, at der foretages en ordentlig validering af de matematiske modeller.
(9)
For at sikre, at typegodkendelsessystemet fungerer tilfredsstillende, er det således hensigtsmæssigt at ajourføre bilagene til direktiv 2007/46/EF med henblik på at tilpasse dem til udviklingen inden for den videnskabelige og tekniske viden. Da bestemmelserne i disse bilag er tilstrækkeligt detaljerede til ikke at kræve yderligere gennemførelsesforanstaltninger fra medlemsstaternes side er det hensigtsmæssigt at lade dem erstatte ved en forordning i overensstemmelse med artikel 39, stk. 8, i direktiv 2007/46/EF.
(10)
Bilag V, X, XV og XVI til direktiv 2007/46/EF bør ændres i overensstemmelse hermed.
(11)
Foranstaltningerne i dette direktiv er i overensstemmelse med udtalelse fra Det Tekniske Udvalg for Motorkøretøjer -
VEDTAGET DENNE FORORDNING:
Artikel 1
I direktiv 2007/46/EF foretages følgende ændringer:
1.
Bilag V erstattes af bilag I til nærværende forordning.
2.
Bilag X erstattes af bilag II til nærværende forordning.
3.
Bilag XV erstattes af bilag III til nærværende forordning.
4.
Bilag XVI erstattes af bilag IV til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 29. april 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. april 2010.

Labels: 7
8
15